**Prijava: Udruga CroMSIC, projekt Promicanje mentalnog zdravlja - Pogled u sebe**

**Studenti koji se kandidiraju:**

**Ema Čaušić, Hana Lučev, Katarina Mandić, Dominik Strikić, Jozo Schmuch, Petra Sedinić, Hrvoje Kovačević**

CroMSIC – *Croatian Medical Students’ International Committee* je nevladina i neprofitna udruga studenata medicine u Republici Hrvatskoj i punopravna članica IFMSA – *Međunarodne federacije udruga studenata medicine* koja broji preko milijun članova širom svijeta. Misija naše udruge je međunarodna suradnja studenata medicine, razvoj i poboljšanje medicinske edukacije, razvoj svijesti pojedinca o odgovornosti za vlastito zdravlje te promicanje zdravlja i zdravih navika. Brojni projekti koje uspješno provodimo već niz godina su Međunarodne razmjene studenata medicine, Simpozij o ljudskim pravima te brojne akcije iz područja javnog zdravstva. Posebno valja istaknuti projekt ''Promicanje mentalnog zdravlja – Pogled u sebe''

Već je duže vrijeme poznato kako su mentalno zdravlje i poremećaji mentalnog zdravlja rastući problem društva, ne samo zbog učestalosti, nego i zbog stigme koja prati oboljele. Kad se tome pridodaju brojke koje govore kako se psihijatrijski poremećaji dijagnosticiraju u 20% djece i adolescenata te u 23% slučajeva onemogućuju normalno funkcioniranje mladih, stanje postane još više zabrinjavajuće, jer su upravo mladi, kao nositelji budućnosti na posebnom udaru te u riziku razviti neki od poremećaja mentalnog zdravlja.

Svjesni kako i sami spadamo u rizičnu skupinu zbog svih izazova koje nosi studij medicine, Međunarodna udruga studenata medicine Hrvatska (CroMSIC) je prije dvije godine, u suradnji s Centrom za zaštitu mentalnog zdravlja Doma zdravlja Zagreb – Zapad te Gradskim uredom za zdravstvo, pokrenula javnozdravstveno-edukativni projekt pod nazivom ''Promicanje mentalnog zdravlja – Pogled u sebe''.

U sklopu projekta osmišljen je niz aktivnosti koje imaju za cilj osvijestiti važnost unaprjeđenja mentalnog zdravlja, potaknuti aktivniji rad na promociji i osnaživanju mentalnog zdravlja mladih, smanjenje stigme te što ranije prepoznavanje i liječenje poremećaja ako je to potrebno.

Sam projekt se bazira na metodologiji vršnjačke edukacije, koja je korištena za osmišljavanje radionica za srednjoškolce koje u trećim razredima srednje škole provode unaprijed educirani i pripremljeni studenti medicine. Radi se o ciklusu od 8 međusobno povezanih radionica koje svaki razred prolazi, a obuhvaćaju teme mentalnog zdravlja.  Sve radionice se evaluiraju, a korisnost samih radionica se ispituje testiranjem prije početka te po završetku ciklusa.

Do sada su, u sklopu pilot faze projekta u 2016. godini, provedene radionice u 3 srednje škole na području Grada Zagreba, s vrlo pozitivnim rezultatima evaluacija i testiranja, što pokazuje korisnost ovakvog oblika edukacije na učenike, kao i na studente-edukatore.

U studenom 2016. godine u Školi narodnog zdravlja ''Andrija Štampar'' organiziran je dvodnevni simpozij i stručni skup pod nazivom ''Mladi i mentalno zdravlje: Slušam te.'' Usmjeren prvenstveno nastavnicima i stručnim suradnicima škola te zdravstvenim djelatnicima, simpozij se posebno  usredotočio na problematiku pristupa i prevenciju samoubojstva u adolescentnoj populaciji te je bio iznimno dobro posjećen.

Uz već navedene aktivnosti, već drugu godinu zaredom u sklopu projekta se obilježava Dan mentalnog zdravlja raznovrsnim javnozdravstvenim aktivnostima, a za studente je između ostalog u ožujku 2017. organiziran Tjedan mentalnog zdravlja studenata, u sklopu kojeg je provedena i online kampanja na društvenim mrežama pod nazivom ''A koja je tvoja priča? Slušam te.'', s ciljem otvorenijeg progovaranja o izazovima mentalnog zdravlja među studentima.

Projekt je do sada polučio niz pohvala od strane stručnjaka, od čega je najistaknutije pozitivno stručno mišljenje Agencije za odgoj i obrazovanje te odobrenje za provedbu svih planiranih aktivnosti  u budućnosti, te ulazak među 10 najboljih projekata na svijetu u sklopu Generalne skupštine IFMSA (International Federation of medical Students Associations) u kolovozu 2016.godine gdje je osvojio 2.mjesto.